b'\n_START_ARTICLE_\nRam Narayan\n_START_SECTION_\nBiografija\n_START_PARAGRAPH_\nGim\xc4\x97 Udaipuro mieste Rad\xc5\xbeastane. Nors t\xc4\x97vai buvo \xc5\xbeemdirbiai, ta\xc4\x8diau laisvalaikiu grodavo dilruba. B\xc5\xabdamas \xc5\xa1e\xc5\xa1eri\xc5\xb3 Narajanas prad\xc4\x97jo groti sarangi, mok\xc4\x97si pas \xc4\xafvairius vietinius mokytojus. 1943\xc2\xa0m. i\xc5\xa1vyko \xc4\xaf Lahor\xc4\x85, kur \xe2\x80\x9eAll India Radio\xe2\x80\x9c studijoje band\xc4\x97 \xc4\xafsidarbinti dainininku, bet v\xc4\x97liau priimtas kaip sarangi atlik\xc4\x97jas. 1947\xc2\xa0m. atsiskyrus Indijai ir Pakistanui Narajanas i\xc5\xa1vyko \xc4\xaf Del\xc4\xaf ir \xc4\xafsidarbino vietin\xc4\x97je \xe2\x80\x9eAll India Radio\xe2\x80\x9c studijoje. Ten jis \xc4\xafgijo galimyb\xc4\x99 groti su \xc5\xbeymiais atlik\xc4\x97jais\xc2\xa0\xe2\x80\x93 Omkarnath Thakur, Bade Ghulam Ali Khan, Hirabai Badodekar ir Krishnarao Shankar Pandit. Ta\xc4\x8diau jam tekdavo tik akompanuojan\xc4\x8dio vokalistams atlik\xc4\x97jo vaidmuo ir tuom nepatenkintas 1949\xc2\xa0m. jis persik\xc4\x97l\xc4\x97 \xc4\xaf Bomb\xc4\x97j\xc5\xb3. Ten Narajanas 15 met\xc5\xb3 k\xc5\xabr\xc4\x97 muzik\xc4\x85 filmams, da\xc5\xbenai dirbo su muzikos direktoriumi O. P. Nayyar. Jis prisid\xc4\x97jo kuriant muzik\xc4\x85 Indijoje \xc5\xbeymiems filmams \xe2\x80\x9eAdalat\xe2\x80\x9c, \xe2\x80\x9eGunga Jumna\xe2\x80\x9c, \xe2\x80\x9eHumdard\xe2\x80\x9c, \xe2\x80\x9eKashmir Ki Kali\xe2\x80\x9c, \xe2\x80\x9eMughal-e-Azam\xe2\x80\x9c ir kt._NEWLINE_1952\xc2\xa0m. Ramas Narajanas koncertavo Afganistane, 1954\xc2\xa0m. Kinijoje. 1954\xc2\xa0m. jis dalyvavo koncerte Bomb\xc4\x97juje, bet buvo nepriimtas publikos. 1956\xc2\xa0m. jis band\xc4\x97 dalyvauti antr\xc4\x85 kart\xc4\x85 ir \xc5\xa1iam kartui pavykus tapo nuolatiniu Indijos muzikos festivali\xc5\xb3 dalyviu. Po Ravio \xc5\xa0ankaro s\xc4\x97kmingos karjeros Vakaruose, Narajanas taip pat \xc4\xafra\xc5\xa1\xc4\x97 kelis solinius albumus ir su broliu, tablos atlik\xc4\x97ju \xc4\x8caturu Lalu sureng\xc4\x97 tur\xc4\x85 po Europ\xc4\x85 ir JAV. V\xc4\x97liau Narajanas da\xc5\xbenai koncertuodavo u\xc5\xbe Indijos rib\xc5\xb3, sudar\xc4\x97 sutartis su keletu Vakar\xc5\xb3 muzikos \xc4\xafra\xc5\xa1\xc5\xb3 kompanij\xc5\xb3. 2005\xc2\xa0m. apdovanotas Indijos valstybiu ordinu Padma Vibhushan._NEWLINE_Narajanas gyvena Mumbajuje. \xc5\xbdmona mir\xc4\x97 2001\xc2\xa0m., turi 4 vaikus\xc2\xa0\xe2\x80\x93 vyriausias s\xc5\xabnus Brid\xc5\xbeas Narajanas profesionaliai groja sarodu, kiti vaikai groja tabla ir sarangi, neretai groja koncertuose su t\xc4\x97vu.\n_START_SECTION_\nStilius\n_START_PARAGRAPH_\nNors Narajano muzika apib\xc5\xabdinama kaip klasikin\xc4\x97 ind\xc5\xb3 muzika, ta\xc4\x8diau jo pasirinkimas groti soliniu instrumentu, improvizacijos j\xc4\xaf i\xc5\xa1skiria i\xc5\xa1 kit\xc5\xb3 klasikini\xc5\xb3 Indijos atlik\xc4\x97j\xc5\xb3. Daugum\xc4\x85 Narajano repertuaro sudaro klasikin\xc4\x97s vokalin\xc4\x97s ind\xc5\xb3 melodijos, pritaikytos sarangi.'